BEGRUNDELSE

Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver mulighed for gennem en fleksibilitetsmekanisme at anvende Den Europæiske Fond for Tilpasning til Globaliseringen (EGF) med et årligt loft på 500 mio. EUR ud over lofterne i den finansielle rammes relevante udgiftsområder.

Betingelserne for støtte fra EGF er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2].

Den 4. juli 2012 indgav Finland ansøgning EGF/2012/006 FI/Nokia Salo om økonomisk EGF-støtte som følge af afskedigelser i Nokia plc (Salo) i Finland.

Efter en nøje gennemgang af ansøgningen konkluderer Kommissionen i overensstemmelse med artikel 10 i forordning (EF) nr. 1927/2006, at betingelserne for økonomisk støtte i henhold til denne forordning er opfyldt.

RESUMÉ AF ANSØGNINGEN OG ANALYSE

Nøgledata: ||

EGF-referencenummer || EGF/2012/006

Medlemsstat || Finland

Artikel 2 || litra a)

Hovedvirksomhed || Nokia plc (Salo)

Leverandører og producenter i efterfølgende produktionsled || 0

Referenceperiode || 1.3.2012 – 1.7.2012

Startdato for de individualiserede tilbud || 29.2.2012

Ansøgningsdato || 4.7.2012

Afskedigelser i referenceperioden || 1 000

Afskedigelser før og efter referenceperioden || 0

Støtteberettigede afskedigelser i alt || 1 000

Afskedigede arbejdstagere, der forventes at deltage i foranstaltningerne || 1 000

Udgifter til de individualiserede tilbud (EUR) || 10 273 000

EGF-implementeringsomkostninger[3] i EUR || 419 000

EGF-implementeringsomkostninger i procent || 3,92

Samlet budget (EUR) || 10 692 000

EGF-støtte (50 %) i EUR || 5 346 000

1. Ansøgningen blev forelagt Kommissionen den 4. juli 2012 og suppleret med yderligere oplysninger i tiden indtil den 21. august 2012.

2. Ansøgningen opfylder betingelserne for anvendelse af EGF i artikel 2, litra a), i forordning (EF) nr. 1927/2006 og blev indgivet inden for den frist på 10 uger, der er fastsat i forordningens artikel 5.

Sammenhæng mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen,

3. For at fastslå, at der er en sammenhæng mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen, anfører Finland, at de nuværende vanskeligheder hos Nokia, Nokia Siemens Networks, næsten alle underleverandører og de berørte regioner går tilbage til februar 2011. På dette tidspunkt meddelte Nokia en væsentlig ændring i virksomhedens strategi og iværksatte et omfattende samarbejde med Microsoft om anvendelsen af Microsoft Windows Phone som det primære styresystem for virksomhedens smartphones, samtidig med at man beholdt Nokias eget Symbian-styresystem som en softwareplatform i telefoner i et lavere prissegment indtil udgangen af 2016. Efterspørgslen efter Symbian-telefoner er i mellemtiden gået betydeligt tilbage, og udviklingen og vedligeholdelsen, som er baseret på Symbian-systemet, bliver derfor ikke opretholdt.

4. Hensigten var at holde Nokia-anlægget i Salo i gang, samtidig med at man reducerede virksomhedens personale med ca. 12 % i anlæg over hele verden. Det førte til lukningen af anlægget i Cluj i Rumænien (september 2011), for hvilket der er indsendt en EGF-ansøgning[4]. Nokia Siemens Networks annoncerede også omfat­tende afskedigelser (november 2011). Den 22. marts 2012 blev der annonceret afske­digelser hos Nokia i Salo på 1 000 arbejdstagere ud af i alt 1 700. Der er allerede planlagt yderligere afskedigelser, og der forventes endnu en opfølgende ansøgning fra Finland i forbindelse med den næste bølge af afskedigelser.

5. Hovedårsagen til afskedigelserne er overflytningen af funktioner inden for sektoren til tredjelande uden for Europa. Samleprocessen af mobiltelefoner, som tidligere fandt sted i Salo og Cluj, er blevet flyttet til Asien (Kina, Sydkorea, Indien og Vietnam, hvor der i øjeblikket opføres et nyt Nokia-anlæg). Fremstillingen af komponenter og produktionen hos underleverandører er allerede blevet flyttet ud af Europa. Både design og produktudvikling har også taget den samme retning som produktionen, eller den er ved at blive flyttet.

6. Det er Nokias plan at flytte samleprocessen af apparater til virksomhedens asiatiske anlæg, hvor de fleste af leverandørerne af komponenter arbejder. Formålet med at flytte samleprocessen af apparater til Asien er at sikre, at apparaterne kommer hurtigere på markedet. Ved at arbejde tættere på underleverandørerne kan man hurtigere bringe innovationer ind på markedet og forbedre sin konkurrenceevne. Nokia mister i øjeblikket terræn på sine vigtigste markeder i Kina og Indien, hvor en række virksomheder, der fremstiller billige telefoner, øger deres markedsandele.

7. Elektronikindustrien og den elektrotekniske industri sikrede, da den var på sit højeste, beskæftigelse til mere end 60 000 personer i Finland, men ved udgangen af 2012 vil dette tal være faldet til 50 000. Samtidig er antallet af ansatte i virksomhedens datterselskaber i tredjelande inden for denne industri steget, og er et klart vidnesbyrd om udflytning af funktioner især til Asien.

Ansatte i Finland

Ansatte i udenlandske datterselskaber

8. Mobiltelefonsektoren har indtil dato været genstand for en række EGF-ansøgninger, som alle er baseret på handelsrelateret globalisering[5].

Dokumentation for antallet af afskedigelser og opfyldelse af kriterierne i artikel 2, litra a)

9. Finland indgav ansøgningen i medfør af interventionskriterierne i artikel 2, litra a), i forordning (EF) nr. 1927/2006, som forudsætter mindst 500 afskedigelser over en periode på fire måneder i en virksomhed i en medlemsstat, inklusive afskedigelser hos leverandører og producenter i efterfølgende produktionsled.

10. Ansøgningen vedrører 1 000 afskedigelser hos Nokia plc (Salo) i referenceperioden på fire måneder fra den 1. marts 2012 til den 1. juli 2012. Der forventes flere afskedigelser både hos Nokia og hos Nokias underleverandører. Der vil blive indsendt en separat ansøgning for dem. Alle disse afskedigelser blev beregnet i overensstemmelse med bestemmelserne i artikel 2, stk. 2, første led, i forordning (EF) nr. 1927/2006.

Redegørelse for afskedigelsernes uforudseelighed

11. De finske myndigheder fremfører, at afskedigelserne i Salo-anlægget ikke kunne forudses, eftersom anlægget udtrykkeligt blev friholdt, da Nokia i februar 2011 annoncerede omfattende afskedigelser i Finland. På det tidspunkt var det forventet, at Salo-anlæggets rolle skulle være produktionen af smartphones baseret på Windows Phone-platformen.

12. Ved udgangen af november 2011 da lukningen af anlægget i Cluj (Rumænien) blev annonceret, meddelte Nokia også, at den var ved at genoverveje Salo-anlæggets rolle, og at der kunne forventes en vis personalereduktion i 2012. Den 22. marts 2012 kom der meddelelse om, at Salo-personalet skulle reduceres med 1 000, og at det skulle gennemføres senest i slutningen af juni. Dette var uforudseeligt efter de forsikringer, der var givet bare et år tidligere, og i lyset af det forhold, at det var Nokias første produktionsanlæg med produktudviklingsaktiviteter og det sted, hvor Nokia normalt startede samleprocessen og den dermed forbundne indlæring for nye og vigtige telefonmodeller. Derudover var der allerede blevet udført betydelige personalereduktioner i Finland, og yderligere nedskæringer af den størrelsesorden var ikke ventet.

Identifikation af de virksomheder, der har gennemført afskedigelser, og de arbejds­tagere, der er tiltænkt støtte

13. Ansøgningen vedrører 1 000 afskedigelser, hvoraf alle fandt sted hos Nokia plc (Salo). Alle 1 000 arbejdstagere er tiltænkt støtte gennem nedennævnte foranstaltninger.

14. De arbejdstagere, der er tiltænkt støtte, fordeler sig som følger:

Kategori || Antal || Procent

Mænd || 365 || 36,5

Kvinder || 635 || 63,5

EU-borgere || 944 || 94,4

Ikke-EU-borgere || 56 || 5,6

15-24-årige || 28 || 2,8

25-54-årige || 803 || 80,3

55-64-årige || 169 || 16,9

Over 64 år || 0 || 0,0

15. Blandt disse arbejdstagere er der 20 med langvarige helbredsproblemer eller handicap.

16. Fordelingen på faggrupper er, som følger:

Kategori || Antal || Procent

Lovgivere, højtstående embedsmænd og virksomhedsledere || 15 || 1,5

Akademikere/eksperter || 14 || 1,4

Teknikere og beslægtede fagfolk || 64 || 6,4

Kontoransatte || 49 || 4,9

Arbejdere inden for håndværk og lignende erhverv || 104 || 10,4

Anlægs- og maskinoperatører og samlebåndsarbejdere || 713 || 71,3

Elementær beskæftigelse || 41 || 4,1

17. I overensstemmelse med artikel 7 i forordning (EF) nr. 1927/2006 har Finland bekræftet, at man i EGFs forskellige gennemførelsesfaser, især med hensyn til adgangen til den, har ført og fortsat vil føre en politik for ligestilling mellem mænd og kvinder og en politik for ikke-forskelsbehandling.

Beskrivelse af det pågældende geografiske område, de relevante myndigheder og andre interessenter

18. Salo-området er en del af den sydvestlige provins i Finland, som er en af de mest eksportorienterede provinser i landet (mere end 60 % af det industrielle output eksporteres). Regionen havde en særdeles produktiv status i 1990’erne med Nokias kraftige vækst, som dengang var verdens førende producent af mobiltelefoner. Da Nokias position blev svækket, og den internationale finansielle og økonomiske krise indtraf, forværredes situationen i Salo med hensyn til beskæftigelse og produktion, og den led mere end andre regioner i Finland.

19. Den økonomiske struktur i Salo-området har været særdeles specialiseret siden sidst i 1990’erne, hvor informations- og kommunikationssektoren tegnede sig for mere end 50 % af merværdien i 2008. Da det gik tilbage for Nokia, var det først leveran­dørerne, som led, idet de elektroniske komponenter, plastikdelene og andre støttesektorer blev reduceret. Det var først i anden omgang, at Nokia skar ned i sin egen produktion og sluttelig i sin egen arbejdskraft.

20. Salo ligger ved kysten i det sydvestlige Finland, ca. 50 km fra provinscentret Åbo og 100 km fra Helsingfors. Arbejdstagerne lever mest lokalt, men nogle pendler fra Åbo og sågar en lille del fra Helsingfors.

21. De vigtigste aktører er centret for økonomisk udvikling, transport og miljø i det sydvestlige Finland, kontoret for beskæftigelse og økonomi i Salo-området og byerne Salo og Somero.

22. Der er blevet nedsat en bred repræsentativ arbejdsgruppe for omorganiseringen af Nokia-aktiviteterne i Salo. En række undergrupper beskæftiger sig med forskellige emner, herunder tjenesteydelser, velfærd, undersøgelser, nye job uden for Nokia og iværksættelse. Der er nedsat en lokal samarbejdsgruppe specielt for at hjælpe de arbejdstagere, der var ansat i administrationen. En anden gruppe ved navn Invest i Salo ønsker at skabe overensstemmelse mellem udbuddet af arbejdskraft og de interesserede virksomheders arbejdskraftbehov.

Afskedigelsernes forventede virkning på beskæftigelsessituationen på lokalt, regionalt og nationalt plan

23. Inden afmatningen begyndte i 2008, var arbejdsløsheden i Salo-området på ca. 6 %. Ved slutningen af 2009 var den fordoblet til 12 %, og den har siden da været let stigende. Med de nuværende afskedigelser og den forventede anden bølge er der risiko for, at arbejdsløsheden kan stige til ca. 15 - 17 % ved udgangen af 2012.

24. Situationen i Salo er meget forskellig fra andre dele af Finland, hvor Nokia har skåret ned i sin produktion. De fleste af de ansatte i Nokia i Salo har typisk været ansat inden for samlebåndsarbejde o. lign., hvorimod fokus i de andre enheder i Finland har været på forskning og design. Således vedrører de nuværende og fremtidige afskedigelser hos Nokia i Salo typisk arbejdstagere inden for manuelt arbejde. Hvis man betragter den uddannelsesmæssige baggrund for disse arbejdstagere, har ca. 40 % kun den grundlæggende obligatoriske skolegang, og ca. 39 % har en uddannelse på 10. klasses niveau, og disse afskedigelser vil i betydelig grad øge andelen af lavt uddannede blandt de arbejdsløse i Salo. De erhvervsmæssige kvalifikationer hos disse arbejdstagere er i de fleste tilfælde inden for ikke teknologiske eller tekniske sektorer. De går tidsmæssigt langt tilbage, og arbejdstagerne har ikke samlet erfaring inden for disse områder, så de kan ikke bygge videre på deres kvalifikationer.

25. Byen Salos finansielle situation er svag, og afskedigelserne hos Nokia vil få indflydelse på kommunens skatteindtægter. Byen vil som arbejdsgiver sandsynligvis været nødt til selv at reducere antallet af sine egne arbejdstagere, og den vil ikke være i stand til at hjælpe de afskedigede Nokia-arbejdstagere ved at tilbyde dem arbejde.

Den samordnede pakke af individualiserede tilbud, der søges om støtte til, og en opdeling af de anslåede omkostninger, herunder oplysninger om komplementariteten med foranstaltninger, der modtager støtte gennem strukturfondene

26. Foranstaltningerne for arbejdstagerne hos Nokia i Salo har til formål enten at hjælpe dem med at skifte til et nyt job / starte deres egen virksomhed eller gå i gang med yderligere efteruddannelse eller almen uddannelse (eller begge dele). Foranstaltningerne omfatter følgende:

– Rådgivning om jobsøgning: Efter den personlige vejledning, der gives til alle arbejdstagere, der vil blive afskediget (denne vejledning indgår ikke i EGF-ansøgningen), vil der blive givet mere indgående rådgivning i Nokias lokaler inden udløbet af arbejdstagernes opsigelsesvarsel. Derefter følger individuel og grupperådgivning, tilrettelæggelse af og deltagelse i jobbørser, information om lokale arbejdsmarkedsforhold og de job, der kræves, styrkelse af jobsøgnings­færdigheder, især for de arbejdstagere, der har været ansat i mange år. Rådgiv­ningen om jobsøgning vil vare mellem 5 og 20 dage alt efter arbejdstagernes behov. Det skønnes, at ca. 600 arbejdstagere vil modtage denne indgående rådgivning til ca. 450 EUR pr. person. De resterende 400 arbejdstagere vil ikke have behov for yderligere rådgivning, når de har modtaget den indledende personlige vejledning.

– Efteruddannelse og omskoling: Der er to hovedområder i den forbindelse: Forberedende arbejdsmarkedsefteruddannelse for de personer, der måske endnu ikke har planer om et fremtidigt erhvervsforløb og erhvervsmæssig omskoling for personer, som ved, hvad de vil, men mangler de nødvendige kompetencer. Den forberedende arbejdsmarkedsefteruddannelse er den logiske fortsættelse af rådgivningen om jobsøgning, som er gået forud for denne foranstaltning. Det forventes, at ca. 170 arbejdstagere vil tage imod dette tilbud til ca. 2 700 EUR pr. person. Med hensyn til den erhvervsmæssige omskoling kan den enten bygge videre på tidligere kompetencer og erfaring eller hjælpe den jobsøgende med at påbegynde en ny retning. Det er i særlige tilfælde muligt at afslutte en videregående uddannelse. Der tilbydes en lang række kurser for de arbejdstagere, der er blevet afskediget af Nokia i Salo. Det forventes, at ca. 550 arbejdstagere vil tage imod dette tilbud til ca. 6 880 EUR pr. person.

– Fremme af iværksættelse og tjenesteydelser for nye iværksættere: De finske myndigheder vil i den forbindelse anvende aktiviteter fra Protomo, som har hjemsted i Yrityssalo, og som er et udviklingscenter, der ejes 100 % af byen Salo og skal levere virksomhedsydelser, herunder også iværksættelse. Protomo er et miljø for åben innovation, som giver deltagerne mulighed for at udvikle idéer, der kan blive til prototyper, arbejde i grupper med pilotprojekter, udvikle nye produktformer og tjenesteydelser og starte nye virksomheder med nye job. Protomo sørger for, at nye idéer og innovative personer føres sammen. I forbindelse med gennemførelsen af denne EGF-sag vil tre personer (i Salo og Åbo) blive ansat på fuld tid i lejede lokaler for at tilbyde Protomo-ydelser til de arbejdstagere, der er tiltænkt støtte. Omkostningen ved denne tjenesteydelse er anslået til 450 000 EUR for 240 arbejdstagere.

Protomo-konceptet arbejder på samme måde som en formidlingstjeneste for nye iværksættere. Protomo-databasen er en samling af lovende idéer, som enkeltpersoner eller virksomheder i regionen har foreslået. Vejledere, som er udpeget af Protomo, hjælper små grupper af afskedigede arbejdstagere med at håndtere nye idéer gennem en ny virksomhed, hvorved man enten kan producere de varer eller tjenesteydelser, der tilsyneladende er behov for, eller gøre det muligt for arbejdstagerne at tilslutte sig ideens ophavsmand og arbejde videre med den i en eksisterende virksomhed. Protomo-gruppen stiller faciliteterne og rådgivningen for dette gruppearbejde til rådighed og vurderer, om forslaget kan gennemføres, ligesom de skaffer de nødvendige eksperter, hvor det er påkrævet. Omkostningen ved at tilvejebringe eksperter og adgang til udstyr skønnes at være på 360 000 EUR til 240 deltagere. Protomo arbejder med grupper på 4 til 6 personer, og hensigten er at etablere op til 60 grupper, og det forventes, at mere end halvdelen af disse grupper vil kunne blive til levedygtige virksomheder.

Potentielle nye iværksættere hjælpes med rådgivning, relevant efteruddannelse, vejledning, høring og støtte, og der ydes også en vis form for iværksættertilskud. Ivæksættertilskuddene vil støtte den nye iværksætter med en daglig godtgørelse i de første måneder af den nye virksomhed. Omkostningen til den nødvendige efteruddannelse skønnes at være på 240 000 EUR for 240 arbejdstagere. Protomo vil også kunne tilvejebringe eksterne eksperter med særligt knowhow for nye iværksættere; denne tjenesteydelse forventes at udgøre 120 000 EUR for de 240 berørte arbejdstagere.

– Støtte til iværksættelse af selvstændige forretningsaktiviteter: Denne foranstaltning er en iværksætterstøtte, som sikrer en ny iværksætter en indtægt i op til de første 18 måneder. Grundtilskuddet består af 31,36 EUR pr. dag. Dertil kommer et variabelt tillæg, som ikke må overstige 60 % af grundtilskuddet. Det skønnes, at ca. 60 personer vil være kvalificerede til dette tilskud, og at de i gennemsnit vil få udbetalt 6 000 EUR i løbet af gennemførelsesperioden. I denne fase vil støttemodtagerne fortsat få rådgivning og støtte gennem Protomo,

– Mobilitetsstøtte: Denne foranstaltning dækker både rejse- og flytteudgifter. De jobsøgende finder måske ikke ny beskæftigelse i det umiddelbare område og er derfor nødt til at rejse for at deltage i jobinterview, og de er måske nødt til at flytte til et nyt sted for at overtage en ledig stilling. Rejseudgifterne beregnes ud fra en kilometerbaseret tarif, om nødvendigt med betalt ophold. Flytteudgifter refunderes med op til 700 EUR.

– Arbejdsformidling hos Nokias kontaktsted: Arbejdstagerne fra Nokia i Salo får et kontaktsted, som tager sig af dem i gennemførelsesfasen. Kontaktstedet, som oprindeligt var i Nokias lokaler, har til formål at rådgive de berørte arbejdstagere fra starten ved at yde en langt mere personlig og indgående service til disse, end den offentlige arbejdsformidling normalt kan levere. Man er særlig opmærksom på at sørge for, at ingen af arbejdstagerne glider ud i langtidsledighed. Efter kontaktstedets intensive indledende indsats står det fortsat til rådighed med henblik på at vejlede arbejdstagerne under deres individuelle foranstaltninger. Omkostningerne ved at opretholde kontaktstedet for alle 1 000 arbejdstagere, der er tiltænkt støtte, skønnes at være på 900 000 EUR.

– Løntilskud: Disse kan udbetales til arbejdsgivere, der både er rede til at ansætte de arbejdstagere, der er tiltænkt støtte, velvidende at den person, de ønsker at ansætte, har mangler i sine kompetencer eller erhvervsmæssige færdigheder, og rede til at sikre, at disse arbejdstagere får enhver form for støtte og den nødvendige praktiske oplæring i et job, når de påtager sig et job, de ikke har kendskab til. Varigheden er fastsat alt efter arbejdstagerens behov, og det skønnes, at det vil beløbe sig til et gennemsnit på 7 500 EUR pr. arbejdstager, der deltager i denne ordning.

– Virksomhedsbaseret dataindsamlingssystem: Denne ordning giver kontorerne for beskæftigelse og økonomisk udvikling, centrene for økonomisk udvikling og ministeriet for beskæftigelse og økonomi mulighed for at gennemføre telefon­interview med virksomheder og indsamle aktuelle oplysninger om virksomheder­nes personalebehov. Disse oplysninger giver kontorerne mulighed for at vejlede arbejdstagerne i den rigtige retning og hjælpe dem med deres valg af efter­uddannelse. Interviewene udføres centralt, og resultaterne gøres tilgængelige for aktørerne i sorteret form. Omkostningen ved denne service anslås til 120 000 EUR.

– Erhvervsvejledning og kortlægning af erhvervsuddannelser og kompetencer: De erhvervsmæssige kompetencer og den uddannelsesmæssige baggrund for de personer, der har været involveret i samlebåndsarbejde hos Nokia i lang tid varierer meget, og de kan evalueres gennem en kortlægning af erhvervs­uddannelser og kompetencer. Med henblik på individuel vejledning og udarbejdelse af uddannelsesplaner er det vigtigt at vide, hvor den enkelte arbejdstager står. Kortlægning af erhvervsuddannelser og kompetencer tjener som modpol til de oplysninger om virksomhedernes personalebehov, der er frem­kommet gennem rapporter og statistikker baseret på telefoninterview med virksomhederne. En kortlægning af erhvervsuddannelser og kompetencer udføres normalt gennem erhvervsmæssige uddannelsesinstitutioner som en kontraktligt indgået ydelse. Det forventes, at denne foranstaltning vil blive udnyttet af 450 arbejdstagere til 500 EUR pr. person.

– Evalueringer af arbejdskapacitet: Nogle af de afskedigede har visse begrænsninger i deres arbejdskapacitet, som skal undersøges, inden der træffes aftaler om nye planer og støtteforanstaltninger for beskæftigelse. Kontoret for beskæftigelse og økonomisk udvikling kan vejlede en jobsøgende til at få foretaget nødvendige lægeundersøgelser med henblik på evalueringer af arbejdskapaciteten. Omkost­ningen ved disse skønnes at variere omkring 2 500 EUR pr. person i gennemsnit.

27. De EGF-implementeringsomkostninger, som er medtaget i ansøgningen i overensstemmelse med artikel 3 i forordning (EF) nr. 1927/2006, dækker forbe­redelser, forvaltning (etablering af de nødvendige systemer, rejseudgifter og oversættelser), kommunikation (på lokalt, regionalt og nationalt niveau), certificering og tilsyn. Der blev allerede sørget for kommunikation på nationalt plan på det tidspunkt, hvor der først blev overvejet at indsende en EGF-ansøgning, og igen på det tidspunkt, da den blev forelagt for Kommissionen. De personer, som Nokia har afskediget, vil blive underrettet om, at de tjenesteydelser, de vil få, vil være medfinansieret af EGF. Der vil blive fokuseret på bedste praksis i gennemførelsen, herunder på de personer, som deltog i foranstaltningen og fandt ny beskæftigelse.

28. De individualiserede tilbud, der forelægges af de finske myndigheder, er aktive arbejdsmarkedsforanstaltninger, som falder ind under de i artikel 3 i forordning (EF) nr. 1927/2006 fastlagte støtteberettigede foranstaltninger. De finske myndigheder anslår de samlede omkostninger til disse tilbud til 10 692 000 EUR og EGF-implementeringsomkostningerne til 419 000 EUR (3,92 % af det samlede beløb). Der anmodes om EGF-støtte på i alt 5 346 000 EUR (50 % af de samlede omkostninger).

Foranstaltninger || Anslået antal ar­bejdstagere, som er til­tænkt støtte || Anslåede omkost­ninger pr. arbejdsta­ger, som er tiltænkt støtte (i EUR) || Samlede omkostninger i EUR (EGF og national medfinan­siering)

Individualiserede tilbud (artikel 3, stk. 1, i forordning (EF) nr. 1927/2006)

Rådgivning om jobsøgning || 600 || 450 || 270 000

Efteruddannelse og omskoling (erhvervsmæssigt) || 550 || 6 880 || 3 784 000

Efteruddannelse og omskoling (forberedende) || 170 || 2 700 || 459 000

Fremme af iværksættelse (Protomo-aktiviteter) || 240 || 1 875 || 450 000

Fremme af iværksættelse (Protomo, indkøb af tjenesteydelser) || 240 || 1 500 || 360 000

Fremme af iværksættelse (Protomo, efteruddannelse) || 240 || 1 000 || 240 000

Fremme af iværksættelse (indkøb af tjenesteydelser) || 240 || 500 || 120 000

Støtte til iværksættelse af selvstændige forretningsaktiviteter || 60 || 6 000 || 360 000

Mobilitetsstøtte || 300 || 200 || 60 000

Arbejdsformidling hos Nokias kontaktsted || 1 000 || 900 || 900 000

Løntilskud || 360 || 7 500 || 2 700 000

Virksomhedsbaseret dataindsamlingssystem || 1 000 || 120 || 120 000

Erhvervsvejledning og kortlægning af erhvervskompetencer || 450 || 500 || 225 000

Evalueringer af arbejdskapacitet || 90 || 2 500 || 225 000

Subtotal - individualiserede tilbud || || 10 273 000

EGF-implementeringsomkostninger (artikel 3, stk. 3, i forordning (EF) nr. 1927/2006)

Forberedelser || || 72 000

Forvaltning || || 152 000

Oplysning og reklame || || 183 000

Kontrolaktiviteter || || 12 000

Subtotal - EGF-implementeringsomkostninger || || 419 000

Samlede anslåede udgifter || || 10 692 000

EGF-støtte (50 % af de samlede udgifter) || || 5 346 000

29. De finske myndigheder bekræfter, at de ovenfor beskrevne foranstaltninger supplerer foranstaltninger, som er finansieret af strukturfondene, og at der er etableret foran­staltninger for at undgå dobbeltfinansiering. Der er etableret en koordinationsgruppe, der skal håndtere pludselige strukturændringer i det sydvestlige Finland, og som har til opgave at opnå enighed om ansvarsfordelingen mellem ESF og EGF. Styringsgruppen for dette projekt påtager sig forvaltning, styring og fastlæggelse af strategiske retningslinjer og aktivitetsmål. Til gengæld er styringsgruppen ansvarlig for indledningen af foranstaltninger i Salo-området og fører tilsyn med og evaluerer udviklingen i praksis af strukturændringen ud fra de strategiske mål, som styringsgruppen har fastsat. Regionale aktører, herunder arbejdsmarkedets parter og de fælles kommunale myndigheder for uddannelse, er bredt repræsenteret i arbejdsgrupperne.

Datoen/datoerne for iværksættelse eller planlagt iværksættelse af de individualiserede tilbud til de berørte arbejdstagere

30. Finland iværksatte den 29. februar 2012 de individualiserede tilbud til de berørte arbejdstagere fra den samordnede pakke, som EGF er blevet anmodet om at medfinansiere. Denne dato markerer således begyndelsen af støtteberettigelses­perioden for enhver EGF-støtte.

Procedurer for høring af arbejdsmarkedets parter

31. Arbejdsmarkedets parter har været og vil fortsat være involveret i processen fra starten. For yderligere oplysninger henvises til punkt 29.

32. De finske myndigheder bekræftede, at kravene i den nationale lovgivning og EU-lovgivningen vedrørende kollektiv afskedigelse er blevet overholdt.

Oplysninger om foranstaltninger, som er obligatoriske i henhold til national lovgivning eller kollektive aftaler

33. Med hensyn til de kriterier, der er fastsat i artikel 6 i forordning (EF) nr. 1927/2006, kunne de finske myndigheder i deres ansøgning:

· bekræfte, at den økonomiske EGF-støtte ikke erstatter foranstaltninger, som det påhviler virksomheder at gennemføre i henhold til national lovgivning eller kollektive aftaler

· dokumentere, at de påtænkte aktioner er støtte til de enkelte arbejdstagere og ikke skal tjene til omlægning af virksomheder eller sektorer

· bekræfte, at de ovennævnte støtteberettigede foranstaltninger ikke får støtte fra andre af EU's finansielle instrumenter.

Forvaltnings- og kontrolsystemer

34. Finland har meddelt Kommissionen, at den økonomiske støtte vil blive forvaltet af ministeriet for beskæftigelse og økonomi, som også forvalter ESF-midler. Det samme ministerium vil også optræde som attesterende myndighed. Der er en skarp adskillelse af funktioner og rapporteringer mellem de afdelinger, der er ansvarlige for disse to funktioner. Forvaltningsfunktionerne er blevet tildelt afdelingen for beskæftigelse og iværksættelse, mens de attesterende funktioner hører ind under afdelingen for menneskelige ressourcer og administration. Ministeriet har forberedt en manuel, der indeholder en detaljeret beskrivelse af de procedurer, der skal følges.

Finansiering

35. På grundlag af ansøgningen fra Finland beløber den foreslåede EGF-støtte til den samordnede pakke af individualiserede tilbud sig til 5 346 000 EUR (inkl. EGF-implementeringsomkostninger), hvilket svarer til 50 % af de samlede omkostninger. Kommissionens foreslåede tildeling fra fonden er baseret på oplysninger fra Finland.

36. Under hensyn til den maksimale støtte fra EGF i henhold til artikel 10, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under udgiftsområde 1a i den finansielle ramme.

37. Med det foreslåede økonomiske støttebeløb er der fortsat over 25 % af det maksimale årlige beløb, der er øremærket til EGF, til rådighed til tildelinger i årets sidste fire måneder, jf. artikel 12, stk. 6, i forordning (EF) nr. 1927/2006.

38. Med dette forslag om at anvende EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde.

39. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2012, jf. punkt 28 i den interinstitutionelle aftale af 17. maj 2006.

Kilder til betalingsbevillinger

40. Det beløb til betalingsbevillinger, som oprindeligt blev opført på budgetposten 04 05 01 i 2012, vil blive fuldt opbrugt, efter at budgetmyndighedens to parter har vedtaget de forslag, der til dato er indsendt om anvendelse af EGF, og vil derfor ikke være tilstrækkeligt til at dække det beløb, der er nødvendigt til denne ansøgning. Der vil blive anmodet om en forøgelse af betalingsbevillingerne til EGF-budgetposten enten via en overførsel, hvis der kan udpeges en kilde til bevillinger, der er til rådighed, eller via et ændringsbudget. Bevillingerne fra denne budgetpost vil blive anvendt til at dække beløbet på 5 346 000 EUR, som er nødvendigt for denne ansøgning.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2012/006 FI/Nokia Salo, Finland)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[6], særlig punkt 28,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[7], særlig artikel 12, stk. 3,

under henvisning til forslag fra Europa-Kommissionen[8], og

ud fra følgende betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til arbejdstagere, der afskediges som følge af gennemgribende strukturelle ændringer i verdenshandelsmønstrene, som kan tilskrives globaliseringen, og hjælpe dem med at vende tilbage til arbejdsmarkedet.

(2) Den interinstitutionelle aftale af 17. maj 2006 giver mulighed for at anvende EGF inden for et årligt loft på 500 mio. EUR.

(3) Finland indgav den 4. juli 2012 en ansøgning om anvendelse af EGF i forbindelse med afskedigelser hos virksomheden Nokia plc (Salo) og supplerede den med yderligere oplysninger i tiden indtil den 21. august 2012. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 5 346 000 EUR.

(4) Der bør derfor som følge af Finlands ansøgning ydes økonomisk støtte fra EGF -

VEDTAGET DENNE AFGØRELSE:

Artikel 1

Inden for rammerne af Den Europæiske Unions almindelige budget for regnskabsåret 2012 stilles der et beløb til rådighed fra Den Europæiske Fond for Tilpasning til Globaliseringen (EGF) på 5 346 000 EUR i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende.

Udfærdiget i Bruxelles, den .

På Europa-Parlamentets vegne På Rådets vegne

Formand Formand

[1] EUT C 139 af 14.6.2006, s. 1.

[2] EUT L 406 af 30.12.2006, s. 1.

[3] I overensstemmelse med artikel 3, stk. 3, i forordning (EF) nr. 1927/2006.

[4] EGF/2011/014 RO/Nokia.

[5] Regelmæssige opdateringer kan findes på følgende adresse: http://ec.europa.eu/social/BlobServlet?docId=4558&langId=en.

[6] EUT C 139 af 14.6.2006, s. 1.

[7] EUT L 406 af 30.12.2006, s. 1.

[8] EUT C […], […], s. […].